जल संग्रहण के लिए जनमंच का अभियान, 300 लोगों ने किए हस्ताक्षर
जलसंकट से जूझ रहे रहवासियों की परेशानी को देख युवाओं ने पहले जनमंच का गठन किया। फिर वर्तमान में लोगों की सहभागिता के साथ हस्ताक्षर अभियान शनिवार से शुरू किया। इसके बाद नदी के पेयजल को संग्रहित रखने के लिए जनहित में याचिका दायर की जाएगी। रहवासियों ने भी जनमंच द्वारा की जा रही पहल की सराहना करते हुए हरसंभव मदद का आश्वासन भी दिया। दो दिन में 300 लोगों ने हस्ताक्षर किए।
नगर में जलापूर्ति का एकमात्र साधन शिप्रा नदी है। इसका पानी पेयजल के साथ अन्य उपयोग में आता है। शिप्रा नदी प्रत्येक वर्ष सिंचाई कार्य के चलते गर्मी के पहले ही सूख जाती है, जबकि जवाबदार अधिकारियों द्वारा जल संरक्षण के लिए आदेश भी जारी किया था, लेकिन प्रशासनिक अधिकारियों की अनदेखी के चलते पानी खत्म हो जाता है। इससे रहवासियों को जलसंकट का सामना करना पड़ता है। ऐसे में नगर में हर साल गर्मी के समय आने वाले जलसंकट को लेकर नगर की जनता द्वारा एक समिति का गठन महिदपुर जनमंच के नाम से किया। जिनके द्वारा 26 फरवरी को पहले नगर पालिका के जवाबदारों को एक ज्ञापन सौंपते हुए पानी की समस्या के निराकरण की मांग की गई। इसके बाद शुक्रवार से हस्ताक्षर अभियान की शुरुआत की। शनिवार को भी हस्ताक्षर अभियान चलाया गया। इसमें राजेंद्र मार्ग, सिटीजन गली, गणेश गली, चंद्रशेखर गली, नागौरी बाजार में जनमंच के सदस्य पहुंचे। जिन्होंने घर-घर पहुंच रहवासियों के हस्ताक्षर कराए। समिति के शंकरसिंह तोमर, भगवतीप्रसाद पुरोहित, अनुराग चौपड़ा, सोहन मालाकार, सुदीप चौपड़ा आदि मौजूद थे। समिति सदस्यों ने रहवासियों से अभियान में जुड़ने का अनुरोध किया।
पेयजल क्षेत्र संरक्षित करने की मांग- जनमंच द्वारा न्यायालय में दायर की जाने वाली याचिका में शिप्रा नदी के पानी को पेयजल के लिए संरक्षित क्षेत्र घोषित करने की मांग की जाएगी। इसके पानी को संरक्षित रखने के लिए विशेष दल का गठन भी किया जाए। पेयजल संरक्षित क्षेत्र में अवैध सिंचाई प्रतिबंधित करने के लिए नगर पालिका व राजस्व विभाग को निर्देशित किया जाए। बिजली कंपनी को पेयजल संरक्षित क्षेत्र में अस्थाई कनेक्शन नहीं दिए जाए। साथ ही निर्देशों का पालन नहीं करने या लापरवाही करने वाले अधिकारियों के विरुद्ध दंडात्मक कार्रवाई की जाए।
30 मिनट हुआ जलप्रदाय
नगर में जलसंकट से राहत देने के लिए नपा प्रशासन भी प्रयास कर रहा है। शनिवार से जलप्रदाय में सुधार की बात जिम्मेदारों ने की थी। जो कुछ हद तक सही भी रही। शनिवार को आधे नगर में पुराने समय पर जलप्रदाय किया गया। रविवार को शेष आधे नगर में जलप्रदाय किया जाएगा। इसके लिए पानी 9 नलकूप से संग्रह किया जा रहा है। इससे पानी का प्रेशर भी सुधारने की बात कही जा रही है।
सराहना कर बताई पीड़ा
जनमंच के सदस्यों द्वारा जल संरक्षण को लेकर चलाए जा रहे हस्ताक्षर अभियान की लोगों ने सराहना की। साथ ही इस कार्य में आवश्यकता पड़ने पर साथ देने का विश्वास दिलाया। कई स्थानों पर तो महिलाओं ने अपनी पीड़ा बताई। सिटीजन गली, गणेश गली में तो एक दिन छोड़कर जलप्रदाय के निर्णय के बाद से ही पानी नहीं आ रहा है। इससे रहवासी पानी के लिए परेशान होकर टैंकर से पूर्ति कर रहे हैं।
अभियान के तहत गणेश गली में हस्ताक्षर करवाते जनमंच के सदस्य।
hin_Deva hin_Deva hin_Deva hin_Deva awa_Deva hin_Deva hin_Deva hin_Deva bho_Deva